	A kurzus kódja: BBN-FIL-234.02 ; BMA-FILD-234.02 ; FLN-208.02

	A kurzus megnevezése: Lélektől lélekig. Az immateriális szubsztancia tündöklése és bukása.  Szeminárium

	A kurzus előadója: Faragó-Szabó István. farago-szabo@freemail.hu
Meghívott előadó: Schmal Dániel. Közreműködik: Bartha Dávid MA

	A kurzus helye és ideje: Kedd 12 – 13.30 


Első óra: szeptember 13. 
	A kurzus előfeltétele(i): Descartes, Locke, Berkeley műveinek alapfokú ismerete; elemi szintű tájékozottság a 17 és 18 sz. filozófiájában.

	A jegyszerzés módja(i): lsd.  a követelmények rovatban

	Követelmények: 

1. Aktív részvétel

2. A főtémához kapcsolódó kiselőadás (max 30’)

3. A témához kapcsolódó, szabadon választott, dec. 18-ig írásban (e-mail) benyújtandó, 3 oldalt (12, 2-es sortávolság, avagy 7 – 8e leütés) meg nem haladó dolgozat 

A szeminárium teljesítéséhez mindhárom feltétel teljesítése szükséges


	A kurzus leírása, tematikája:

A szeminárium témája az, hogy a descartes-i test-lélek dualizmus lélekre vonatkozó tanítása milyen változásokon ment át, mielőtt kézen-közön, pontosabban Hume kezén köddé (nyalábbá) nem vált. A kézikönyvek felfogásával ellentétben ugyanis szó sincs lineáris trendekről. Sőt, már a kiindulópont sem steril állapot. Ellenfelei gyakran hánytorgatták fel Descartes-nak vagy azt, hogy az immateriális szubsztancia doktrínája egyszerűen értelmetlen (Hobbes) vagy azt, hogy több ellentmondás is levezethető belőle (Gassendi és mások). Miután Descartes maga sem volt tisztában elméletének minden következményével, elképzelése az Elmélkedésekhez fűzött ellenvetések hatására módosult; de  az időben is változott. 

  Locke-nál a szubsztancia még kevésbé tündököl régi fényében (Leibniz kellőképpen meg is rója ezért), ám körömszakadtáig ragaszkodik ahhoz, hogy létezik szubsztancia. Azt a kérdést azonban, hogy a lélek szubsztancionális természetű-e, mindvégig lebegteti. Az ellen viszont, hogy a lélek mibenléte a gondolkodásban állna, számos (Gassenditől származó) érvet sorakoztat fel. A személyes azonosság problémájának máig ívelő karrierje itt indul útjára: mi tehát a biztosítéka annak, hogy holnap a tegnapi önmagammal azonos személyként ébredek fel?

  A nyilvánosságnak szánt művekben Berkeley a lélek mibenlétét pár tucat mondattal intézi el. Mégsem azért az egyik kulcsfigura szemináriumunkban, mert a nem nyilvánosságnak szánt művekben többet foglalkozik vele – kétségtelen, hogy a Naplókban a nyalábelmélettől a szubsztancionális felfogásig több megoldás variáns is felmerül. Az igazi kérdés az, hogyan képes oly módon megtartani a lélek integritását, hogy ezzel ne kelljen visszalépnie Descartes tarthatatlan immateriális szubsztancia-felfogásához, és ugyanakkor megússza az egységes lélekfogalom feladását, azaz, hogy ne kelljen a lelket ideák nyalábjának tekintenie. 

  Hume, akinek a lélekre vonatkozó tanításával zárul a szeminárium, noha nem ismerhette Berkeley Naplóját épp ezt az álláspontot képviselte.    


	Órabeosztás: 
1. Óramegbeszélés

2. 2 – 3 Meghívott előadó: Schmal Dániel, PPTE: Descartes az immateriális lélekről

3. Szeminárium: Descartes lélekfelfogásának előzményei (Guba Ágoston)  

4. Szeminárium: Ellenvetések D lélekfelfogásával szemben (Hobbes, Gassendi, Arnauld)

5. Előadás: Locke (zanza)

6. Szeminárium: Locke szubsztancia-felfogása, ellenvetései a folytonos gondolkodással szemben

7. Szeminárium: Locke és Leibniz vitája a szubsztanciáról  : 

8. Szeminárium: Locke - személyes azonosság
9. Előadás: Berkeley (zanza) 

10. Szeminárium:A materiális szubsztancia kritikája 

11. Előadás: Berkeley lélekfelfogása (Bartha Dávid)

12. Előadás: Berkeley lélekfelfogása (Bartha Dávid)

13. Hume és a lélek nyalábelmélete

14. Összefoglalás


	Kötelező irodalom: (a szövegek pontos kijelölése az I órán annak függvényében történik, ki milyen témát választ)
Descartes: Értekezés a módszerről. V. rész, 
Elmélkedések az első filozófiáról. II., VI. elmélkedés, Ellenvetések, II – II – IV

 A filozófia alapelvei. I. 51-54.
John Locke, 2003, Értekezés az emberi értelemről, Osiris (csak az újabb szövegváltozat jó!)
II/I különösen 9 - 24 §. II/ XXIII, II/XXVIII
George Berkeley, 2006, Tanulmány az emberi megismerés alapelveiről, L’Harmattan (a könyv korábbi kiadása is használható), 1 – 21, 26 -27, valamint 139 – 145
- a Három Párbeszédből a III. Párbeszéd (ismerete előfeltételezi az előző kettőét)  
G. W. Leibniz, 2005, Újabb értekezések az emberi értelemről, L’Harmattan. (II/XXIII)
David Hume, Értekezés az emberi természetről, I/IV (5), 6, valamint 444 -45. oldal


	A kurzushoz tartozó ajánlott másodlagos irodalmat az egyes szemináriumi témákhoz külön beszéljük meg.


